ET Euroopa Liidu Teataja C 183/18

Väljavõte Euroopa Parlamendi ja nõukogu 4. aprilli 2001. aasta direktiivi 2001/24/EÜ (krediidiasutuste saneerimise ja likvideerimise kohta) kohaselt Glitnir Banki hf. suhtes tehtud otsusest

2009/C 183/09

KUTSE NÕUDE ESITAMISEKS – KEHTESTATUD TÄHTAJAD

Glitnir banki hf (registrikood 550500-3530, juriidiline asukoht Kirkjusandur 2, 105 Reykjavík, Island, praegune asukoht Sóltún 26, 105 Reykjavík) suhtes on Reykjavík ringkonnakohtu otsuse alusel kehtestatud moratoorium kuni 13. novembrini 2009. 12. mail 2009 määras Reykjavíki ringkonnakohus panga likvideerimiskomisjoni, kes muu hulgas käsitleb panga vastu esitatud nõudeid moratooriumi ajal ja pärast likvideerimismenetluse algatamist moratooriumi lõppemise järel.

Pangal on järgmised filiaalid ja kontorid:

filiaal Ühendkuningriigis: Glitnir Bank London Branch, viimati registreeritud aadress 41 Lothbury, London EC2R 7HF, Inglismaa;

filiaal Kanadas: Glitnir Bank Canadian Branch, viimati registreeritud aadress 1718 Argyle Street, Suite 810, Halifax, Nova Scotia B3J 3N6, Kanada;

esindus Hiinas, viimati registreeritud aadress Rm 802A, Citigroup Tower, 33 Hua Yuan Shi Qiao Road, Shanghai 200120, Hiina Rahvavabariik.

Kontrollpäev on 15. november 2008. Nõuete menetlemise alguskuupäev, mis põhineb seaduse nr 44/2009 jõustumisel, on 22. aprill 2009.

Kõigil isikutel, kes esitavad nõudeid, sealhulgas eelisnõudeid ja asjaõiguslikult tagatud nõudeid, Glitnir banki hf või kõnealuse panga kontrollitavate varade suhtes või kellel on seoses panga või tema kontrollitavate varadega muid õigusi, palutakse oma nõuded esitada panga likvideerimiskomisjonile kuue kuu jooksul pärast käesoleva teatise esimest avaldamist 26. mail 2009. Järelikult on nõuete esitamise lõppkuupäev 26. november 2009. Nõuded esitatakse panga likvideerimiskomisjonile posti teel aadressil Sóltún 26, 105 Reykjavík, Island. Nõuete sisu peab vastama pankrotti käsitleva seaduse nr 21/1991 artikli 117 lõigetes 2 ja 3 sätestatud juhistele. Võlausaldajad märgivad esitatava nõude juurde nõude seisundi 22. aprilli 2009. aasta seisuga.

Välisvaluutas nõuded tuleb esitada vastavas vääringus. Võlausaldajad Euroopa Majanduspiirkonna ja Euroopa Vabakaubanduse Assotsiatsiooni liikmesriikidest võivad esitada nõuded kõnealuse riigi ametlikus keeles. Sellistele nõuetele tuleb lisada islandikeelne tõlge, ingliskeelsetele nõuetele ei pea tõlget lisama. Muud võlausaldajad võivad esitada nõuded islandi või inglise keeles.

Vastavalt pankrotti käsitleva seaduse nr 21/1991 artiklile 118 tunnistatakse nõuded, mida ei ole esitatud eespool mainitud tähtajaks, kehtetuks, välja arvatud punktides 1–6 sätestatud erandite kohaldamise korral.

Lisaks rõhutatakse veel kord, et nõude esitamisel eeldatakse, et võlausaldaja on seoses asjaomase nõudega nõus konfidentsiaalsuse (pangasaladuse) kaotamisega.

Võlausaldajate koosolek toimub neljapäeval, 17. detsembril 2009, kell 10.00 Hilton Hotel Nordica’s aadressil Suðurlandsbraut 2, 108 Reykjavík. Isikutel, kes on esitanud panga vastu nõudeid, on õigus koosolekul osaleda. Koosolekul arutatakse esitatud nõudeid ja likvideerimiskomisjoni otsust, kui see on selleks ajaks kättesaadav. Esitatud nõuete loetelu on panga vastu nõudeid esitanud isikutele kättesaadav vähemalt üks nädal enne kõnealust koosolekut.

Lisateave nõuete esitamise ja menetlemise kohta on kättesaadav panga veebilehel http://www.glitnirbank.com